查客至斗牛赋
何频瑜 (Tang)
客有远人。寰家海泬。声销迹卷。兑塞巧绝。浩然太素之和气。劲然乔松之全节。当郁岛以闲安。就灵涛以怡悦。喜仙查之千里。每秋风之八月。知必至之不欺。乃乘流以长发。尔乃制芰俶装。舂菰裹粮。以昼以夜。若行若藏。沈浮于渤潏之中央。荡摇乎聱轧之大方。岂灵怪之历讨。实险阻之备尝。独出于有閒之世。转入于无何之乡。听不闻其声。类冯异之依大树。久乃有所遇。若伊尹之在空桑。乘悠远兮不知其行。道渺㳽兮无遗其迹。人与木兮俱浮。天与海兮同碧。次黄道之的的。穿白榆之历历。反不记其所从。又焉知其所适。饮牛于津者谁子。弄杼于室者何人。轧轧有声。缤绮缟兮如雪。盈盈不语。粲明眸兮若神。忽眙以相顾。虽婉娈而不亲。既持石以赠子。令致问于严遵。当是时也。星则知客犯尔位。客不知星则吾身。何碧空之无涯。乃飘然而独往。非智力之所及。实风波而是仰。昔未乘查也。则在地而成形。今之乘查也。则在天而成象。若不资巨浪之潜运。安得排青冥而直上。倬彼星汉。自天而垂。澹横河之清浅。皎列宿以参差。客无查。徒劳勤而事何可济。查非客。虽往来而世莫之知。信其致人于霄汉者。不必轻舟迅楫之力。忘情于夷险者。亦无波臣川后之欺。吾既异此事。乃斯焉而赋斯。